ร้านดังที่เปิดให้ซื้อดีลและแลกแต้มเสมอๆ มื้อนี้ใช้สิทธิ์แลกแต้มสำหรับ 1 คน และจ่ายเงินเพิ่มอีก 1 คนไปทดลองชิมกัน

ร้านตั้งอยู่ริมถนนหทัยราษฎร์ ถ้าหาไม่เจอก็พุ่งไปตามแผนที่ใน google map ได้เลยค่ะ มาถึงร้านตั้งแต่ก่อนเที่ยง วันเสาร์-อาทิตย์ร้านเปิด 11.00 น. ยังไม่มีลูกค้า เราเป็นรายแรก บรรยากาศตกแต่งแบบบ้านไร่ ง่ายๆสบายๆ ค่อนข้างโปร่ง จัดที่นั่งห่างกันมากๆ แต่วันนั้นร้านไม่เปิดไฟในร้านสักดวง ทำให้รู้สึกว่าไม่ดึงดูด เพราะแสงจากด้านนอกมีเมฆมัว ว่าแล้วก็จัดการเลือกเมนูไปมากมาย วันนี้ขอน้ำต้มยำล้วนๆ เพราะว่าหากต้องการซุป 2 แบบ อย่างที่ 2 ต้องจ่ายเพิ่ม (ทำการบ้านมาแล้วว่าซุปต้มยำอร่อย)ชุดเนื้อรวม อาหารทะเล ผักรวม ซูชิ และขนมปังกระเทียมโปะชีสซักหน่อย

ซุปต้มยำ – เป็นต้มยำน้ำข้น รสชาติกำลังดี ไม่จัดมากจนเกินไป พอต้มๆไปน้ำแห้งก็สามารถขอเพิ่มได้ ไม่คิดเงิน จุดนี้แหล่ะค่ะ พอต้มไปสักพักความเป็นต้มยำมันจะเพิ่มขึ้นเรื่อยๆ เข้มข้นทีเดียว น้ำซุปถือว่าอร่อย ให้คะแนน 9/10 เลยค่ะ

ชุดเนื้อรวม – ในราคาบุฟเฟ่ต์หัวละ 299 บาทนั้นถือว่าใช้ได้ตามมาตรฐาน ขอบเนื้อมีสีคล้ำบ้างเล็กน้อย แต่ไม่ถึงกับน่าเกลียด เนื้อสไลด์มาหนาพอสมควร มีทั้งแบบเนื้อติดมัน เนื้อริบอาย และเนื้อน่องลาย ความอร่อยของเนื้อให้คะแนน 7/10 ไม่แย่แต่ยังไม่ถึงขนาดฟินค่ะ

ชุดผักรวม – แปลกมากๆเพราะว่าไม่สามารถสั่งผักแยกได้ มันมาเป็นชุด มีทั้งผักที่กินกับซุปน้ำดำอย่างพวกเห็ดญี่ปุ่น ต้นกระเทียม แล้วยังมีดอกขจร เผือก ฟักทอง แครอทมาด้วย มื้อนี้เลยเป็นผักรวมทั้งไทยและเทศของจริง เอาไป 7/10 แล้วกันค่ะ เพราะผักไม่สามารถสั่งแยกได้และผักบางชนิดมันไม่เข้ากับน้ำซุปต้มยำ

อาหารทะเล - สั่งกุ้งแม่น้ำและหอยเชลล์มา ตกใจเล็กน้อยกับหอยเชลล์ที่แกะมาแล้ว แต่เละ แถมมีกลิ่นตุ่ยๆ ส่วนกุ้งแม่น้ำ คุณแฟนแกะก่อนเอาไปต้ม สีฟ้าที่เปลือกติดทั้งตัวกุ้ง แปลกจริงๆ พอต้มแล้วหดมากๆ แง้.. กุ้งหายไปไหน ไม่สด ไม่ผ่านอย่างแรงค่ะ 0/10 

ซูชิ – สั่งมาทุกแบบ ต้องบอกว่าเป็นซูชิหวานๆสำหรับเด็กน้อย คอซูชิอย่างเราผิดหวังนิดหน่อย เข้าใจในเรื่องราคาแต่ก็น่าจะขยับคุณภาพขึ้นอีกสักนิด 5/10 ค่ะ

ขนมปังกระเทียมโปะชีส – จานนี้คอนเฟิร์มอร่อยมากๆ จะสั่งแบบมีชีสหรือไม่มีก็อร่อย อบมากรอบๆ หอมกำลังดี สไตล์บ้านไร่กินเพลินๆ จานนึงมี 2 ชิ้น ชอบมากสั่ง 3 จานเลยค่ะ 9/10

ขนมหวาน – มีทั้งน้ำแข็งใส ลอดช่องและไอศกรีม ไอศกรีมยี่ห้อวอลล์ โอเคอยู่ค่ะ

สรุปรวมจุดเด่นของร้านคือราคาประหยัด แค่หัวละ 299 บาทและไม่จำกัดเวลา หากใครเล็งร้านชาบูที่มี 2 ข้อนี้เป็นหลัก นั่งไปยาวๆ ไม่ซีเรียสมากเรื่องอาหาร ร้านนี้เป็นตัวเลือกแรกๆได้เลยค่ะ 

แนะนำว่าให้เอารถมาหรือนั่งแท็กซี่มานะคะ ไม่มีรถเมล์ มีแต่ 2 แถว การคมนาคมไม่สะดวก